Kerkleier verander van plan oor borgtogDie beskuldigdes tydens ‘n vorige verskyning in die hof. Foto: ANA. Banele Mancoba, die leier van die Seven Angels Church wat aangekla word in verband met die opspraakwekkende voorval waartydens ses mense in ŉ rooftog by die Ngcobo-polisiestasie in die Oos-Kaap doodgeskiet is, het Maandag in die hof gesê hy sal dalk nie borgtog toegestaan word as hy van ŉ regshulpprokureur gebruik maak nie. Mancoba het Maandag weer saam met sy 11 medebeskuldigdes in die Ngcobo-landdroshof verskyn. Hy het aan landdros Tobile Bara gevra of hy ŉ regsverteenwoordiger nodig het om aansoek te doen om borgtog. Volgens Mancoba het hy nie voorheen om borgtog aansoek gedoen nie weens die plaaslike gemeenskap se woede ná die voorval. Hy het aan die landdros gesê hy het nie gedink dit sal só lank duur voor die saak gefinaliseer kan word nie. Hy het aan die hof gesê hy is huiwerig om van ŉ regshulpprokureur gebruik te maak. “As jy vir jou prokureur betaal, sal hy hard baklei om jou op borgtog uit te kry, maar as jy ŉ regshulpprokureur moet gebruik, sal jy dalk nie borgtog kry nie,” het hy gesê. Bara het hierop gereageer deur te sê: “Regshulpprokureurs word deur die staat betaal, maar hulle tree in die belang van hul kliënte op.” Mancoba het ook gekla oor die datum wat aan hom gegee is wanneer hy by ŉ psigiatriese instansie vir sielkundige evaluering opgeneem sal word. Volgens Mancoba het mense wat ná hom in hegtenis geneem is vroeër as hy plek in psigiatriese instansies gekry. Die 12 beskuldigdes het voorheen besluit om hul eie verdediging te behartig en het hul borgtogaansoeke laat vaar. Hulle staan almal tereg op aanklagte van moord en van sameswering tot roof met verswarende omstandighede. Mancoba staan ook tereg op ŉ afsonderlike aanklag van verkragting. Hy het Maandag aangedui hy wil nou wel om borgtog aansoek doen en sal van regshulp gebruik maak. Die Ngcobo-polisiemoordtog het in Februarie skokgolwe deur die land gestuur. Gewapende rowers het die polisiestasie tussen Mthatha en Queenstown bestorm en beroof. AO Zuko Mbini (45), konst. Zuku Ntsheku (38), konst. Nkosiphendule Pongco (32), konst. Sibongiseni Sodlana (32) en konst. Kuhle Metete (27) is tydens die rooftog doodgeskiet. Freddy Mpandeni (58), ŉ afgetrede soldaat van die Suid-Afrikaanse Weermag, is ook doodgeskiet toe die verdagtes van die toneel gevlug het. Die saak is Maandag tot 26 Julie uitgestel.